
INTRODUCERE

În conformitate cu prevederile art. 3 al Protocolului pentru prevenirea, suprimarea și pedepsirea traficului de persoane, adiţional Convenţiei ONU împotriva criminalităţii transnaţionale organizate (Protocolul de la Palermo, 2000), traficul de persoane reprezintă recrutarea, transportul, transferul, adăpostirea sau primirea de persoane, prin ameninţare de recurgere sau prin recurgere la forţă ori la alte forme de constrângere, prin răpire, fraudă, înșelăciune, abuz de autoritate sau de o situaţie de vulnerabilitate ori prin oferta sau acceptarea de plăţi ori avantaje pentru a obţine consimţământul unei persoane având autoritate asupra alteia în scopul exploatării. 


Exploatarea conţine, cel puţin, exploatarea unei alte persoane prin prostituarea acesteia sau alte forme de exploatare sexuală, munca sau serviciile forţate, sclavia sau practicile analoage sclaviei, folosirea sau prelevarea de organe. 


Definiția se concentrează asupra:

- condiţiilor de muncă forţată, aservire, ţinere în stare de sclavie și a practicilor similare sclaviei, fiecare din ele după cum au fost definite în dreptul internaţional; 

- nu se concentrează în exclusivitate asupra femeilor și fetelor, dar recunoaște că femeile, bărbaţii, fetele și băieţii pot fi cu toţii victime; 

- ea nu cere ca victimele să traverseze un hotar recunoscut internaţional, ţinând cont de faptul că persoanele pot fi traficate intern, dintr-o regiune în alta, în hotarele unei singure ţări; 

- cu excepţia cazului în care victima este o persoană cu vârsta mai mică de 18 ani, protocolul impune o anumită distorsiune a voinţei victimei liber exprimate, prin recurgere la forţă, înșelăciune, abuz de putere și astfel respectă capacitatea unei persoane adulte de a lua decizii determinate autonom referitoare la viaţa sa, în mod special referitor la muncă și opţiunile de migraţie. Datorită faptului că înșelăciunea este suficientă pentru un caz de trafic, aplicarea forţei și constrângerii nu sunt elemente necesare.

Metodele de recrutare sunt diverse:


- promisiunea falsă a unui loc de muncă, în afara țării;


- anunțurile în presă privind ofertele de muncă în străinătate;


- răpirile, mai rare decât falsele promisiuni, însă mult mai violente și mai traumatizante pentru minori și tinerele fete;


- migrația întregii familii în altă țară, în alte cazuri părinții dându-și acordul în scris ca minorii să părăsească țara pentru a munci în străinătate, fiind însoțiți de rude sau cunoștințe care deja activează ca transportatori.


La nivel mondial, cifra reprezentând femeile și copiii traficați prin rețele transfrontaliere, din țările în curs de dezvoltare către Occident, a fost estimată la circa 700.000 de persoane.


Pe lângă zonele tradiționale de origine (nordul și centrul Africii, America Latină, Asia), în prezent atrag atenția în mod deosebit țările din centrul și estul Europei, unde este în creștere numărul de femei și copii traficați către vestul Europei, număr estimat fiind de circa 120.000 de persoane/an.

Prostituția reprezintă una din cele mai frecvente probleme ale societății tuturor  timpurilor. Ca termen, aceasta a fost definită ca fiind fapta (infracțională) comisă de femeia care practică relații sexuale cu diverse persoane pentru a-și procura mijloacele de existență sau mai este definită ca fiind ocupația femeii care întreține relații sexuale contra unei plăți sau a unor avantaje materiale; stare în care membrii societății duc o viață sexuală instabilă, schimbându-și partenerii.

Victimele prostituției sunt în special femeile, în proporții mai restrânse și bărbații, iar în cazurile cele mai grave, copiii. În acest caz putem vorbi de prostituție voită și prostituție forțată. Prostituția reprezintă o problemă foarte complexă la ora actuală, cu atât mai mult cu cât s-a vorbit destul de mult în România despre legalizarea acesteia.

Atitudinea statelor faţă de fenomenul prostituţiei este departe de a fi unitară. În mod tradiţional, există trei regimuri juridice aplicabile prostituţiei:


- regimul prohibitiv, conform căruia prostituţia, organizarea şi exploatarea sa sunt interzise şi incriminate ca atare;


- regimul regulamentar, care implică legalizarea prostituţiei, considerându-se că practicarea ei în case de toleranţă situate în zone special delimitate, supuse unui control permanent din partea autorităţilor competente este preferabilă oricărei alte forme de prostituţie. Este regimul adoptat de o lingă perioadă de timp de Olanda şi Germania. 


- regimul aboliţionist, care nu incriminează prostituatele şi nici clienţii lor, dar condamnă proxenetismul.


STATE MEMBRE ALE UNIUNII EUROPENE


AUSTRIA

Prostituția este reglementată de Codul penal. Deși munca sexuală în sine nu este interzisă, legea permite urmărirea penală a clienților lucrătorilor sub 18 ani, pedepsind abuzul sexual asupra minorilor. Landurile impun restricții suplimentare asupra perioadei și locurilor unde se poate desfăşura activitatea sexuală. 


Prostituatele sunt considerate a fi lucrători independenți, din anul 1986 au fost obligate să plătească impozite, iar din 1997 plătesc asigurările sociale pentru pensie.

Obligarea unei persoane prin violență sau amenințare periculoasă de a participa la acte de prostituţie sau la spectacole pornografice, se pedepsește cu închisoare de la 6 luni la 5 ani.

Orice persoană care furnizează o persoană pentru activităţi de prostituție forţată se pedepsește cu închisoare de până la 2 ani. 

Practicarea prostituției sau participarea la un spectacol pornografic de către un minor, mijlocirea pentru altul a unui astfel de scop sau exploatarea pentru sine sau pentru terţi a unor astfel de fapte se pedepsește cu închisoare de la 6 luni la 5 ani. 

Obligarea unui minor în cadrul unei organizații criminale, sub folosirea forței, de a participa la activităţi de prostituţie, prin care i se pune în pericol viaţa se pedepsește cu închisoare de la 1 la 10 ani.


Reţinerea unor sume de bani din activitatea desfăşurată legal de o persoană sau utilizarea veniturilor acesteia se pedepsește cu închisoare de până la 2 ani. De asemenea, se pedepsește cu închisoare de până la 3 ani fapta unei persoane care exploatează, intimidează sau impune anumite condiţii de desfăşurare a unei activităţi ilegale. Dacă faptele sunt comise de mai multe persoane sau de membri ai unei organizații criminale, pedeapsa cu închisoarea este de la 6 luni la 5 ani.


Cu aceeași pedeapsă este pedepsit făptuitorul care încercă prin intimidare să împiedice o persoană să renunțe la prostituție.

Traficul de persoane în scopuri de prostituţie, chiar dacă persoana respectivă este angajată în domeniu, se pedepsește cu închisoare de 6 luni la 5 ani, sau cu  închisoare de la 1 la 10 ani, în circumstanţe agravante.


Orice activităţi de trafic de ființe umane realizate fraudulos sau prin mijloace nerezonabile, se pedepsesc cu închisoare de la 6 luni la 5 ani. Mijloacele nerezonabile sunt folosirea amenințării periculoase, înșelăciunea, fapta unei persoane aflate într-o poziție de autoritate, punerea terţilor în situații dificile, dominaţia, etc.


Orice activităţi de trafic de ființe umane realizate de persoane care sunt membre ale unei asociații criminale, care folosesc forța sau violența, se pedepsesc cu închisoare de la 1 la 10 ani.

BELGIA

Prostituția este legală, dar anumite activități conexe, cum ar fi solicitarea de activităţi sexuale și proxenetismul, sunt ilegale. Traficul de persoane sau exploatarea persoanelor implicate în prostituție se poate sancționa, în anumite situații, cu o pedeapsă maximă cu închisoarea, care este de 30 de ani în Belgia.

Este o infracțiune în conformitate cu dreptul internațional și se pedepsește în conformitate cu prevederile legale, crimele împotriva umanității, dintre care: 

- deportarea sau transferul forțat de populație;


- închisoarea sau altă formă de privare severă a libertății fizice;


- violul, sclavia sexuală, prostituția forțată, sarcina forțată, sterilizarea forțată și orice altă formă de violență sexuală de o gravitate comparabilă.

Fapta unei persoane care incită, promovează sau facilitează satisfacerea nevoilor sexuale ale terţilor prin utilizarea unei persoane va fi pedepsită cu închisoare de la 5 la 10 ani și amendă de la 500 la 25.000 de euro.


Pedeapsa cu închisoarea este de la 10 la 15 ani și amendă de la 5.000 la 50.000 de euro dacă minorul nu a împlinit vârsta de 16 ani şi de la 15 la 20 de ani şi amendă de până la 100.000 de euro, dacă minorul nu a împlinit vârsta de 14 ani.

Se pedepseşte cu închisoare de la 1 la 5 ani și amendă de la 500 la 25.000 de euro:

- persoana care pentru a satisface plăcerile altora, a angajat, instruit, deturnat sau reținut o persoană cu scopul practicării prostituției, chiar și cu consimțământul acesteia;


-  persoana care deţine în mod nelegal o casă de toleranţă;


- persoana care a vândut, închiriat sau pus la dispoziție pentru prostituție încăperi sau orice alte spații în scopul obținerii unui profit;


- persoana care exploatează activitatea legală desfăşurată în domeniu.


Se pedepsesc cu închisoare de la 10 la 15 ani și amendă de la 500 la 50.000 de euro infracţiunile în care autorul acestora:


- utilizează, direct sau indirect, practici frauduloase, violență, amenințări sau orice formă de constrângere;

 
- abuzul sau exploatarea situației vulnerabile în care se află o persoană din cauza situației sale financiare sau administrative, vârstei, sarcinii, bolii, infirmităţii sau dizabilităţilor fizice sau mentale.

Se pedepseşte cu închisoare de la 10 la 15 ani și amendă de la 1.000 la 100.000 de euro persoana care pentru a satisface plăcerile altora, a angajat, instruit, deturnat sau reținut un minor cu scopul practicării prostituției, chiar și cu consimțământul acestuia.


Traficul de persoane constituie o încălcare a drepturilor omului, fiind pedepsite recrutarea, transportul, expedierea, găzduirea, exercitarea controlului asupra unei persoane:


1. în scopul exploatării prostituției sau a altor forme de exploatare sexuale;


2. în scopul exploatării cerșetoriei;


3. în scopuri de muncă sau de serviciu, în condiții contrare demnităţii umane;


4. în scopul traficului ilegal de organe pentru transplant sau cercetare ştiinţifică;


5. în scopul determinării unei persoane de a comite o infracţiune.


Infracțiunea este pedepsită printr-o hotărâre a unei instanțe judecătorești la care se adaugă o amendă cuprinsă între 500 şi 5.000.000 de euro.

Tentativa se pedepseşte cu închisoare de la 1 la 3 ani și amendă de la 100 la 10.000 de euro.


Infracțiunea de mai sus se pedepsește cu închisoare de la 5 la 10 ani și amendă de la 750 la 75.000 de euro atunci când a fost comisă:

 
- de către o persoană care are autoritate asupra victimei sau de către o persoană care deține autoritatea conferită prin funcția pe care o deține;


- de către un funcționar sau un funcționar public, un depozitar sau un agent de forță publică care acționează în exercitarea funcțiilor sale.


Amenda va fi aplicată ori de câte ori există victime.

Infracțiunea de mai sus se pedepsește cu închisoare de la 10 la 15 ani și amendă de la 1.000 la 100.000 de euro atunci când a fost comisă:


- împotriva unui minor;


- când s-a exploatat situația vulnerabilă în care se află o persoană din cauza situației sale financiare sau administrative, vârstei, sarcinii, bolii, infirmităţii sau dizabilităţilor fizice sau mentale, în așa fel încât persoana respectivă să nu aibă altă alegere reală, acceptabilă, de a se opune abuzului;

- în cazul în care a fost săvârșită prin utilizarea directă sau indirectă, a fraudei, violenței, amenințărilor sau prin orice altă formă de constrângere (răpire, abuz de autoritate, etc.)


BULGARIA

Articolele 154 și 155 din Codul penal al Bulgariei interzic prostituția organizată, care este definită ca oferirea în mod sistematic de acte sexuale diferitelor persoane sau procurarea, care este definită ca racolarea unui individ pentru a practica prostituția.


Sancțiunile sunt mai grave în cazul în care sunt utilizate medicamente sau droguri pentru a convinge sau pentru a forța o persoană să practice prostituția sau când acea persoană acționează la ordin sau execută o decizie a unui grup criminal organizat.


Solicitarea de a vinde sex în locuri publice este sancţionată, dar cumpărarea de sex nu este ilegală.


Testele de sănătate ITS și HIV sunt oficial voluntare și confidențiale.


O persoană care obligă un minor ce a împlinit 14 ani se efectueze un act în scopul de a excita sau satisface sexual, fără copulaţie, un terţ, prin folosirea forței sau prin amenințare, profitând de starea de neajutorare a acelei persoane sau prin folosirea unei stări de dependență, se pedepseşte cu închisoare de la 2 la 8 ani.


Când infracțiunea de mai sus a fost săvârșită în legătură cu o persoană care nu înțelege natura sau semnificația actului sau atunci când fapta constituie un caz deosebit de grav, se aplică pedeapsa cu închisoarea de la 3 la 10 ani.


Pentru viol, pedeapsa este închisoarea de la 3 la 15 ani:


- dacă a fost realizat de două sau mai multe persoane;


- dacă a fost produsă o vătămare corporală medie;


- dacă a fost urmat de o încercare de sinucidere;


- dacă a fost săvârșit în vederea implicării forțate în alte acte de prostituție;


- dacă este o recidivă.


Pedeapsa pentru viol este de la 10 la 20 de ani dacă:


- victima nu a împlinit 14 ani;


- au fost cauzate vătămări corporale grave;


- a urmat sinuciderea;


- se încadrează în categoria cazurilor deosebit de grave.

1. Oricine efectuează acte de molestare sau copulație cu minori care sunt angajaţi în acte de prostituție va fi pedepsit cu închisoare de până la 3 ani.


2. O persoană care convinge un individ să practice prostituția sau acţionează ca proxenet este pedepsit cu închisoare de până la 3 ani și cu amendă de la 1.000 la 3.000 leva.

3. O persoană care pune în mod sistematic la dispoziția terţilor spaţii pentru desfăşurarea de relații sexuale se pedepseşte cu privațiune de libertate de până la 5 ani și cu amendă de la 1.000 la 5.000 leva.

4. O persoană care convinge sau forțează o altă persoană să folosească droguri sau analogi ai acestora în scopul practicării prostituției sau oricăror alte acte sexuale cu o persoană de același sex, se pedepsește cu închisoare de la 5 la 15 ani și cu amendă de la 10.000 la 50.000 de leva.


În cazul în care faptele menţionate mai sus sunt săvărşite: 


- de către o persoană care acționează la ordinele sau pentru punerea în aplicare a unei decizii a unui grup criminal organizat;


- de către o persoană cu vârsta mai mică de 18 ani sau cu probleme psihice;


- de două sau mai multe persoane;


- în mod repetat;


- de către recidivişti,


pedeapsa prevăzută este închisoarea de la 2 la 8 ani și amendă de la 5.000 la 15.000 de leva, în cazul punctelor 1 şi 2, respectiv închisoare de la 3 la 10 ani și amendă de la 10.000 la 25.000 de leva, în cazul 3, respectiv închisoare de la 10 la 20 de ani și amendă în cazul 4.

În cazul traficului de persoane, fapta de recrutare, ascundere sau transport a unor persoane fizice sau grupuri de persoane în vederea utilizării lor pentru activități sexuale forțate, de muncă sau de cerșetorie, de vindere a unor organe, țesuturi sau celule, indiferent de consimţământul lor, se pedepseşte cu închisoare de la 2 la 8 ani și amendă de la 3.000 la 12.000 de leva.


În cazul în care fapta a fost comisă:


1. cu privire la o persoană care nu a împlinit vârsta de 18 ani;


2. prin utilizarea constrângerii sau inducerea în eroare a persoanei;


3. prin răpire sau închisoare ilegală;


4. prin abuzul de statut de dependență;


5. prin abuzul de putere;


6. prin promiterea, acordarea de beneficii sau primirea de beneficii;


7. de către un funcționar în timpul sau în legătură cu îndeplinirea obligațiilor sau atribuțiilor sale oficiale, pedeapsa este închisoarea de la 3 la 10 ani și amendă de la 10.000 la 20.000 de leva.


În cazul în care fapta anterioară a fost comisă în legătură cu o femeie însărcinată în scopul vânzării copilului ei, pedeapsa este închisoarea de la 3 la 15 ani și amendă de la 20.000 la 50.000 de leva.

CEHIA

Prostituția în Republica Cehă este legală, însă prostituția organizată (bordeluri, alte spații utilizate pentru desfășurarea activităților de prostituție, proxenetism, etc.) este interzisă. Este ilegal să se solicite unei persoane desfășurarea de astfel de activități, obținerea de câștiguri imorale și deschiderea unui bordel.

Oricine induce, aranjează, angajează, ademenește sau alungă o altă persoană pentru a practica prostituția sau oricine profită de prostituția practicată de alții, este pedepsit cu închisoare de la 6 luni la 4 ani, interzicerea activității sau confiscarea elementelor și activelor obținute din infracțiune.

O persoană care comite infracțiunea de mai sus este pedepsită cu închisoare de la 2 la 8 ani, dacă realizează fapta: 

a) cu intenția de a câștiga un profit substanțial pentru el sau pentru altul;

 
b) este membru al unui grup organizat.


Dacă fapta provoacă vătămarea corporală gravă a unei persoane, făptuitorul este condamnat la închisoare de la 5 la 12 ani și/sau confiscarea averii.


Dacă fapta conduce la decesul unei persoane, făptuitorul este condamnat la închisoare de la 8 la 15 ani și/sau confiscarea averii.


Oricine practică prostituția în apropierea unei școli, a unei instituții de învățământ sau a unei alte unități similare, care este o reședință pentru copii, este condamnat la închisoare de până la 2 ani.


Persoana care organizează, coordonează sau desfășoară activități de prostituție prin orice alte mijloace, în apropierea unei școli, a unei instituții de învățământ sau a unei alte unități similare, care este o reședință pentru copii, va fi condamnată la închisoare de până la 3 ani, interzicerea activității sau confiscarea elementelor și activelor obținute din infracțiune.


Făptuitorul poate fi pedepsit cu închisoare de la 6 luni la 5 ani și/sau confiscarea averii, în cazul comiterii faptei prevăzute mai sus:

a) în cel puțin două astfel de locuri enumerate; sau


b) în mod repetat.

În ceea ce privește traficul de persoane, oricine se angajează într-un atac amplu și sistematic îndreptat împotriva civililor pentru:


- deportarea sau transferul forțat al unui grup de civili, 

- viol, sclavie sexuală, prostituție forțată, sarcină forțată, sterilizare forțată sau alte forme de violență sexuală,


- reținerea ilegală, răpirea și sechestrarea într-un loc necunoscut sau orice altă infracțiune privind libertatea personală,

se pedepsește cu închisoare de la 12 la 20 de ani sau la un regim excepțional de pedeapsă cu închisoarea.


Tentativa și pregătirea de astfel de acțiuni se pedepsesc într-un mod similar.


O persoană care forțează, achiziționează, angajează, incită, atrage, transportă, ascunde, reține sau trimite un minor pentru a fi folosit de altul pentru:

- raporturi sexuale sau alte forme de abuz sexual sau hărțuire sau pentru producerea de lucrări pornografice;

- trafic de organe;

- sclavie;


- munca forțată sau alte forme de exploatare, sau care  profită de astfel de fapte, 

va fi condamnat la închisoare de la 2 la 10 ani.


Aceeași pedeapsă se aplică oricărei persoane care forțează, achiziționează, angajează, incită, transportă persoane prin violență, amenințări de violență sau alte vătămări grave, înșelăciune, prin abuz de funcție/putere sau folosind starea de suferință sau de dependență a acestora pentru: 


- raporturi sexuale sau alte forme de abuz sexual, hărțuire sau pentru producerea de lucrări pornografice;

- trafic de organe;

- sclavie;


- munca forțată sau alte forme de exploatare, sau care profită de astfel de fapte.

Pedeapsa cu închisoarea este de la 8 la 15 ani și/sau confiscarea averii dacă făptuitorul: 

a) provoacă vătămări corporale grave prin comiterea faptelor menționate mai sus;


b) săvârșește un astfel de act cu intenția de a obține un profit extins pentru el/ea sau pentru altul;

c) comite un astfel de act în legătură cu un grup organizat care operează în mai multe state.


Un făptuitor este condamnat la închisoare de la 10 la 18 ani și/sau confiscarea averii, în cazul în care provoacă moartea unei persoane prin comiterea infracțiunilor menționate.


CROAȚIA

Prostituția în Croația este ilegală. Vânzarea de sex este ilegală conform prevederilor art. 12 din Legea privind infracțiunile împotriva liniștii și ordinii publice.  
Forțarea unei persoane de a comite acte de natură sexuală, utilizarea a orice fel de bordeluri sau procurarea de sex sunt considerate infracțiuni, în timp ce prostituția voluntară este considerată a fi o infracțiune doar pentru prostituate, clienții neîncălcând vreo prevedere legală. 

În cazul în care vânzarea de plăceri sexuale se face în mod repetat, persoanele condamnate pot fi obligate să se supună testelor și tratamentului pentru ITS și HIV și/sau pot fi expulzate din districtul în care a fost comisă infracțiunea pe o perioadă cuprinsă între 30 de zile și 6 luni. 

Organizarea activităților legate de prostituție este interzisă atât de legea menționată, cât și de Codul penal. De asemenea, este ilegal ca o terță parte să facă publicitate activității de prostituție. 

Instigarea unei persoane de a oferi servicii sexuale, de a organiza și de a stimula prostituția sunt pedepsite de Codul Penal. Consimțământul este irelevant în cazul săvârșirii acestei infracțiuni. 

Pedeapsa este de la 6 luni la 5 ani de închisoare sau de la 1 la 10 ani dacă există o constrângere (forță, amenințare, înșelăciune, abuz de putere) implicată. Secțiunea infracțiunilor de abuz sexual asupra copiilor, mărește pedeapsa cu închisoarea de la 1 la 10 ani în cazul în care sunt implicați minori sau de la 3 la 15 ani, dacă există, de asemenea, o constrângere.

DANEMARCA

Prostituția a fost parțial dezincriminată în anul 1999. Activitățile conexe, cum ar fi administrarea bordelurilor, diferite forme de procurare a activităților sexuale, proxenetismul și prostituția minorilor sunt activități ilegale în Danemarca. Lucrătorii sexuali plătesc impozite, dar nu pot beneficia de drepturile pe care le au liber profesioniștii, de exemplu.

Orice persoană care:

- obligă pe altul să caute un profit prin imoralitate sexuală cu terți; 

- în scopul câștigului, prin metode ilicite îi determină pe alții să se dedice imoralității sexuale sau împiedică o persoană să renunțe la prostituție;


- administrează un bordel,

săvârșește o infracțiune care este pedepsită cu închisoarea de până la 4 ani.

Aceeași pedeapsă se aplică făptuitorului care ajută sau sprijină o persoană cu vârsta de cel puțin 21 de ani să se implice în profesia de prostituată sau care transportă o altă persoană din țară pentru ca aceasta să se angajeze în domeniul prostituției în străinătate.


Orice persoană care, în scopul câștigului, frecvent, promovează imoralitatea sexuală prin faptul că acționează ca intermediar sau profită de pe urma activităților unui terț care se angajează în domeniul prostituției, se pedepsește cu închisoare de până la 3 ani sau amendă.


Orice persoană care închiriază o cameră pentru desfășurarea prostituției ca profesie, se pedepsește cu închisoarea de până la 1 an sau amendă.

Orice persoană care realizează fotografii obscene, filme sau alte materiale asemănătoare cu o persoană cu vârsta mai mică de 18 ani, cu intenția de a le vinde se pedepsește cu închisoarea de până la 2 ani sau în cazuri agravante, de până la 6 ani.

Sunt considerate circumstanțe agravante situațiile în care viața minorului este pusă în pericol, unde este folosită violența sau cazurile în care minorul a suferit vătămări grave.


Orice persoană care, în scopul obținerii unui câștig, în circumstanțe deosebit de agravante, se face vinovat de trafic cu ființe umane, în conformitate prevederile  Legii privind imigrația, este pedepsită cu închisoarea de până la 8 ani. 

Circumstanțele agravante sunt în special cazurile în care sunt expuse viețile persoanelor sau în cazul în care încălcările au un caracter mai sistematic sau mai organizat.

Orice persoană care recrutează, transportă, transferă, găzduiește sau primește o persoană ce are ca efect:

1) constrângerea ilegală a acesteia;


2) privarea de libertate;


3) amenințarea acesteia;


4) exploatarea unei iluzii; 


5) alte comportamente ilegale;


în scopul exploatării individului prin imoralitate sexuală forțată, muncă forțată, sclavie sau transplant de organe, este pedepsită cu închisoare de până la 8 ani.

Aceeași sancțiune se aplică oricărei persoane care, în scopul exploatării unor terți prin imoralitate sexuală, muncă forțată, sclavie sau transplant de organe:

- recrutează, transportă, transferă, găzduiește sau primește o persoană cu vârsta mai mică de 18 ani; 

- face o plată sau altă favoare pentru a obține consimțământul pentru exploatare de la o persoană fizică care are tutela asupra victimei, precum și orice persoană care primește o astfel de plată sau favoare.

ESTONIA

Prostituția nu este o activitate legal recunoscută, dar vânzarea și cumpărarea de sex nu sunt incriminate.


Proxenetismul este definit drept organizarea unei întâlniri a unei persoane angajate în prostituție cu un client, care deține sau conduce un bordel, sprijinirea prostituției sau închirierea spațiilor pentru înființarea unui bordel sau influențarea unei persoane pentru a începe sau continua prostituția, în cazul în care actul nu conține elementele necesare unei alte infracțiuni mai grave. 


Infracțiunile enumerate mai sus se pedepsesc cu închisoare de până la 5 ani și amendă.

Același act, dacă a fost comis de o persoană care:


- a săvârșit anterior o altă infracțiune; 


- este realizat în scopul obținerii unor câștiguri importante,


se pedepsește cu închisoare de la 1 la 5 ani.


Același act, dacă este comis de o persoană juridică, se pedepsește cu amendă.


Pentru infracțiunea prezentată mai sus, instanța poate decide confiscarea extinsă a activelor sau bunurilor dobândite prin consumarea faptei, în conformitate cu prevederile Codului penal.


Sprijinirea activităților de prostituție, dacă fapta nu conține elementele necesare unei alte infracțiuni mai grave, se pedepsește cu amendă sau cu închisoare de până la 3 ani.


În ceea ce privește traficul de ființe umane, plasarea unei persoane într-o situație în care este forțată să se căsătorească, să lucreze în condiții degradante, să se prostitueze, să cerșească, să săvârșească o infracțiune sau să îndeplinească alte îndatoriri dezagreabile, dacă un astfel de act se realizează prin privarea de libertate, violență, înșelăciune, amenințare cu provocarea de daune, profitând de dependența de o altă persoană, de o situație de neputință sau de vulnerabilitate a persoanei, se pedepsește cu închisoare de la 1 la 7 ani.


Același act dacă:


1) este săvârșit asupra a două sau mai multe persoane;


2) este săvârșit împotriva unei persoane cu vârsta mai mică de 18 ani;

 
3) este săvârșit împotriva unei persoane aflată într-o situație deosebită;

 
4) este săvârșit prin tortură;


5) produce daune grave asupra sănătății;


6) pune viața în pericol;


7) este săvârșit în grup;


8) este săvârșit prin folosirea poziției oficiale;

9) se produc consecințe grave;


10) este săvârșit de o persoană care a comis anterior o altă infracțiune prevăzută de Codul penal,


se pedepsește cu închisoare de la 3 la 15 ani.

 
Infracțiunea menționată mai sus se pedepsește cu amendă dacă este comisă de o persoană juridică.
  
Pentru infracțiunea menționată, instanța poate impune confiscarea extinsă a activelor sau bunurilor dobândite prin infracțiune.


Sprijinul pentru traficul de persoane este definit ca transportul, livrarea, escortarea, acceptarea, ascunderea sau cazarea unei persoane plasate într-o situație specificată de legislație și cumpărarea de sex pentru sine sau pentru altul, precum și forțarea persoanelor respective de a realiza acte nelegale. Infracțiunea se pedepsește cu închisoare de până la 5 ani.

Același act dacă:


- este săvârșit împotriva a două sau mai multe persoane;


- este săvârșit împotriva unei persoane cu vârsta mai mică de 18 ani;


- este săvârșit împotriva unei persoane aflate într-o situație de vulnerabilitate;


- este săvârșit prin folosirea poziției oficiale,


se pedepsește cu închisoare de la 2 la 10 ani.

Traficul de persoane prin care se profită de minori reprezintă influențarea unei persoane cu vârsta mai mică de 18 ani pentru a o determina să înceapă sau să continue comiterea unei infracțiuni, cerșetorie, angajarea în prostituție, lucrul forțat, să se căsătorească împotriva voinței sale sau să apară ca model sau actor într-o producție pornografică sau erotică, în cazul în care fapta comisă nu conține elementele necesare unei alte infracțiuni mai grave.


Fapta se pedepsește cu închisoare de la 2 la 10 ani.


FINLANDA

Prostituția este reglementată de mai multe legi - Codul Penal, Legea privind ordinea publică și Legea străinilor. Schimbul de servicii sexuale pentru bani este o activitate legală, însă solicitarea de desfășurare a acesteia într-un loc public sau într-un cadru organizat, ce se desfășoară într-un bordel, precum și alte forme de proxenetism sunt ilegale.


Prostituția este, în general, limitată la apartamentele private și cluburile de noapte din orașele mai mari.

Legea privind ordinea publică prevede că achiziționarea sau vânzarea de servicii sexuale în locuri publice este ilegală, ca și solicitarea de acte sexuale unui minor. 

Conform Legii străinilor, vânzarea de servicii sexuale constituie un motiv suficient pentru deportarea acestora. 

În anul 2004, au fost introduse dispoziții privind traficul de ființe umane și traficul agravat de ființe umane. Legea privind traficul de persoane se aplică diferitelor forme de exploatare, inclusiv abuzul sexual, munca forțată sau alte circumstanțe degradante, precum și în ceea ce privește transplantul ilegal de organe.

În categoria crime împotriva umanității intră infracțiuni cum ar fi:


- deportarea sau transferul cu forța a populației care locuiește în mod legal într-o zonă;

- lipsirea de libertate a unei persoane;


- violul, sclavia sexuală, prostituția forțată, sarcina sau sterilizarea forțate sau comite de alte violențe sexuale.


În funcție de pericolul social, faptele se pedepsesc cu închisoare de la 1 an la închisoare pe viață.

Traficul de ființe umane 


O persoană care:


- prin folosirea statutului de dependență sau a stării de vulnerabilitate a altei persoane; 

- prin forță;

- prin înșelăciune;


- prin plata unei remunerații către un terț care deține controlul asupra altei persoane sau care prin acceptarea unei asemenea remunerații preia controlul asupra acelei persoane, recrutează, transferă, transportă, primește sau furnizează cazare pentru terți cu scopul de a-i abuza sexual, a-i obliga la muncă forțată sau alte circumstanțe degradante, pentru transplantul ilegal de organe sau țesuturi, 


va fi condamnată la pedeapsa cu închisoarea de maxim 6 ani.  


De asemenea, oricine preia controlul asupra altei persoane cu vârsta mai mică de 18 ani, recrutează, transferă, transportă, primește sau oferă cazare acelei persoane în scopurile menționate mai sus este pedepsită cu închisoarea de cel mult 6 ani.


Tentativele se pedepsesc.

În infracțiunile agravante, produse cu violență, pedepsele cresc până la 10 ani închisoare.


FRANȚA

Franţa aplică în domeniul prostituţiei două principii juridice: dezincriminarea prostituţiei şi sancţionarea proxenetismului. În 1998 a fost incriminat turismul sexual, Codul penal sancţionând în continuare, relaţiile sexuale întreţinute cu minori.


Prostituţia este o activitate liberă, dar constituie o infracțiune, în cazul în care, prin practicarea ei se aduce atingere ordinii publice. Sunt două tipuri de sancțiuni: 

- prima, care nu îi este specifică, este fapta calificată de Codul penal ca „exhibiţie sexuală”, făcând parte din categoria infracţiunilor de drept comun, de ultraj contra bunelor moravuri. Fapta trebuie să întrunească trei elemente constitutive: actul material al „exhibiţiei sexuale”, comiterea lui în public (sau într-un loc privat, dar expus privirii altor persoane) şi ofensa voluntară sau din neglijenţă adusă pudorii publice.


- a doua incriminare specifică o constituie contravenţia de racolare. Codul penal incriminează fapta de a racola, în mod public, o persoană, în scopul întreţinerii de relaţii sexuale şi o sancţionează cu amendă. 


Persoanei racolate i se pot aplica pedepse complementare: 

- confiscarea obiectelor care au legătură cu racolarea; 

- prestarea unei munci în folosul societăţii pe o perioadă cuprinsă între 20 şi 120 ore.


Cu excepţia cazurilor în care contravenienta plăteşte amenda pe loc sau face dovada insolvabilităţii, se poate aplica pedeapsa închisorii pentru o perioadă de câteva zile şi, în caz de recidivă, pentru o perioadă de maximum 4 luni. 


Codul penal distinge forme simple, agravate şi chiar criminale de proxenetism (în bandă organizată sau exercitat prin acte de barbarie sau tortură).


Proxenetismul este fapta unei persoane care:


- ajută, sprijină sau protejează actele de prostituție ale altei persoane;


- trage foloase sau primește active de la o persoană care practică prostituţia;


- îndeamnă, înlesnește sau constrânge la practicarea prostituţiei sau la continuarea ei.


Proxenetismul se pedepsește cu închisoare de până la 7 ani și cu amendă de până la 1.500.000 de euro.


Aceleaşi sancţiuni se aplică următoarelor fapte: 

- servirea ca intermediar între două persoane, una care practică prostituţia şi cealaltă care exploatează sau remunerează persoana care se prostituează; 

- facilitarea justificării de către un proxenet a resurselor ilicite; 

- imposibilitatea de a nu putea justifica resursele corespunzătoare nivelului de trai, în condiţiile în care trăieşte cu o persoană prostituată sau întreţine relaţii permanente cu una sau mai multe persoane care practică prostituţia; 

- împiedicarea acţiunilor de prevenire, control, asistenţă sau reeducare iniţiate de organismele competente. 


Formele agravate de proxenetism se sancţionează cu închisoare de până la 10 ani, însoţită, în anumite circumstanţe, de o perioadă de siguranţă. 

Formele agravate sunt: 

- proxenetismul practicat faţă de un minor; 

- faţă de o persoană deosebit de vulnerabilă (datorită vârstei, bolii, infirmităţii, deficienţei fizice sau psihice); 

- faţă de mai multe persoane; 

- faţă de persoane pe care le instigă la practicarea prostituţiei, în țară sau străinătate;


- faţă de un descendent sau o persoană asupra căreia are autoritate. 


De asemenea, constituie forme agravate: 

- proxenetismul practicat de o persoană care, în virtutea funcţiei pe care o deţine, are obligaţia de a participa la combaterea prostituţiei, la protecţia sănătăţii sau la menţinerea ordinii publice; 

- proxenetismul practicat de o persoană înarmată; 

- proxenetismul exercitat prin constrângere, violenţă sau manopere dolosive;

- proxenetismul exercitat de mai multe persoane care acţionează în calitate de autori sau complici, fără a fi constituite în bandă organizată; 

- persoanele care difuzează mesaje unui public nedefinit, prin intermediul Internetului.


Pedeapsa aplicată pentru proxenetismul practicat în bandă organizată este de până la 20 de ani închisoare şi amendă. 


Dacă fapta se comite prin acte de tortură sau barbare, pedeapsa este închisoare pe viaţă (cu perioadă de siguranţă) şi amendă. 


Proxenetismul hotelier se pedepseşte cu 10 ani închisoare şi amendă. 


Tentativele de proxenetism sunt sancţionate cu aceleaşi pedepse ca şi proxenetismul.


Şi persoanele juridice pot fi urmărite penal pentru proxenetism. Ele pot fi sancţionate, în afara unei amenzi de cinci ori mai mare decât cea aplicabilă  persoanei fizice, cu pedepsele prevăzute de Codul penal pentru alte infracţiuni sau delicte: dizolvare, plasare sub supraveghere judiciară, interzicerea exercitării activităţii, închiderea clădirii în care s-au comis faptele incriminate, etc.


Traficul de ființe umane este actul de recrutare, transport, transfer, găzduire, în scopul exploatării, în oricare dintre următoarele situații:


1. prin folosirea amenințărilor, a coerciției, a violenței sau a manevrelor dolozive care vizează victima, familia sa sau o persoană în relație obișnuită cu victima;


2. existența unui ascendent legitim, natural sau adoptiv al unei persoane care abuză de autoritatea care îi este conferită prin funcțiile sale;


3. prin abuzul într-o situație de vulnerabilitate datorată vârstei, bolii, infirmității, dizabilității fizice sau mentale sau sarcinii, aparentă sau cunoscută făptuitorului;

4. prin acordarea unei remunerații sau a oricărui alt avantaj sau promisiune, compensație sau beneficiu.


Exploatarea menționată este punerea la dispoziția unui terț a victimei, chiar dacă acesta nu este identificat, pentru a permite obținerea de câștiguri din proxenetism, abuz sexual, înrobire, supunere, muncă forțată, sau serviciile forțate, reducerea dependenței, transplantul ilegal de organe, exploatarea cerșetoriei sau obligarea victimei de a comite o infracțiune.

Traficul de ființe umane este pedepsit cu închisoare de până la 7 ani și amendă de 150.000 euro.


Traficul de ființe umane în raport cu un minor este constituit chiar dacă nu este comisă nici una dintre circumstanțele prevăzute la 1 - 4. Pedeapsa este de maxim 10 ani închisoare și amendă de 1.500.000 euro.

GERMANIA

Legea privind legalizarea prostituţiei permite în mod explicit practicarea prostituţiei, cu condiţia ca ea să fie desfășurată în mod voluntar. În plus, legea permite persoanelor care practică prostituția să se înscrie în sistemul de asigurări sociale și să beneficieze de pensie. Modificările legislative au mutat accentul pus pe testarea medicală obligatorie HIV și ITS spre prevenirea, informarea și angajarea voluntară a lucrătorilor sexuali.

Taxele și impozitele obținute din prostituție sunt colectate în diverse moduri la nivel local.

Codul penal, precum şi alte texte legale, incriminează anumite forme de prostituţie:


- practicarea prostituţiei în apropierea şcolilor sau a unor locuri frecventate de minori;


- încălcarea repetată a interdicţiilor locale referitoare la exercitarea prostituţiei în anumite locuri sau momente ale zilei.


Legea privind contravenţiile administrative sancţionează încălcarea interdicţiilor locale referitoare la practicarea prostituţiei, precum şi racolarea de persoane în scopul întreţinerii de relaţii sexuale ocazionale, dacă această faptă este de natură să tulbure ordinea publică (în acest din urmă caz, se poate aplica o amendă).


Pedeapsa se dublează, dacă delictul s-a comis faţă de un minor.

Conform legii, proxenetismul este legal, dacă persoanele care practică prostituția încheie contracte de muncă.


Exploatarea sau instigarea la prostituţie rămân în continuare incriminate. Proprietarul unei case de toleranţă are un drept limitat de angajare, în virtutea căruia el poate stabili doar programul de muncă al persoanele angajate, nu şi alegerea clienţilor sau a serviciilor sexuale ce urmează a fi prestate.


Pentru eliminarea oricărei posibilităţi de exploatare a prostituatelor, legea prevede următoarele:


- în cazul neachitării tarifului stabilit anterior ca plată pentru serviciile prestate, prostituatele se pot adresa justiţiei cu o cerere în revendicare. Revendicarea se poate face numai în nume propriu, fiind interzisă transmiterea acestui drept;


- se interzic orice reclamaţii ulterioare făcute la adresa prostituatelor, referitoare la modul de efectuare a prestaţiei.


Codul penal prevede pedeapsa închisorii de maximum 5 ani sau amendă pentru proxeneţii care exploatează prin îndemn la practicarea sau continuarea prostituţiei, persoane aflate într-o situaţie dificilă. Se sancționează cu închisoare de la 6 luni la 10 ani proxenetul care îndeamnă o persoană să se prostitueze sau să continue să se prostitueze, profitând de situaţia dificilă a unei persoane străine aflate pe teritoriul ţării sau atunci când această persoană are sub 21 de ani.


Se prevede pedeapsa închisorii de maximum 3 ani sau amendă, pentru proxenetul care aduce atingere libertăţii personale sau economice a persoanei care se prostituează sau pentru cel care face trafic cu persoane în scopul prostituţiei.


Se aplică pedeapsa cu închisoarea de la 6 luni la 5 ani, în cazul în care, pentru a obține foloase din activitatea sexuală desfășurată de o persoană, stabileşte modul de practicare a prostituţiei (loc, moment, durată şi orice alt element specific) sau împiedică persoana în cauză să renunţe la prostituţie. 


Aceleaşi pedepse se aplică şi persoanelor care, în acelaşi mod, îşi folosesc soţul/soţia pentru practicarea prostituţiei. 


În cazul traficului de persoane, oricine exploatează situația dificilă a unei persoane pentru a o determina să se angajeze în activități de prostituție se pedepsește cu închisoare de la 6 luni la 10 ani. Oricine incită o persoană cu vârsta mai mică de 21 de ani să se angajeze sau să continue să se angajeze în activități de prostituție, este pedepsit într-un mod similar.


Tentativa se pedepsește.


Pedeapsa este închisoarea de la 1 la 10 ani dacă:

1. victima este un minor;


2. făptuitorul, prin acțiunea comisă, abuzează în mod grav victima sau o pune în pericol deosebit de grav; 


3. făptuitorul săvârșește infracțiunea pe bază comercială sau ca membru al unui grup care are ca scop continuarea comiterii acestor infracțiuni.


Sancțiunea prevăzută mai sus se aplică oricărei persoane care:

- obligă o altă persoană prin forță, amenințare de vătămare gravă sau prin înșelăciune să se angajeze sau să continue să se angajeze în prostituție sau în orice altă activitate sexuală;


- dobândește controlul fizic al unei alte persoane prin forță, amenințare sau înșelăciune pentru a o determina să se angajeze sau să continue să se angajeze în acte de prostituție sau în orice altă activitate sexuală,


pedeapsa este închisoarea de la 3 luni la 5 ani sau de la 6 luni la 5 ani în cazurile mai grave.


Traficul de persoane în scopul exploatării muncii privește exploatarea situației unei persoane obligată să lucreze în condiții de muncă care sunt în mod clar contrar celor ale altor lucrătorii care desfășoară aceeași activitate sau o activitate similară. Pedeapsa cu închisoarea este de la 6 luni la 10 ani, indiferent de vârsta persoanei respective. 


Orice persoană care în mod ilegal:

- obține adopția unei persoane cu vârsta sub 18 ani; 


- se angajează în activități cu scopul de a lua o persoană cu vârsta sub 18 ani, din locuința lui pentru o perioadă nedeterminată și acționează cu intenția de a se îmbogăți pe sine sau o a treia persoană,


va fi pedepsită cu închisoare de cel mult 3 ani sau amendă. 

În cazul în care persoana adoptată este dusă în străinătate, pedeapsa este închisoarea care nu depășește 5 ani sau amendă.


Tentativa este pedepsită.


Pedeapsa este închisoarea de la 6 luni la 10 ani în cazul în care făptuitorul este membru al unei bande al cărui scop este traficul de minori și pune în pericol dezvoltarea sa fizică sau psihică.


Italia 

Prostituţia nu este calificată ca infracţiune, dar racolarea este incriminată. Legea sancţionează persoana, indiferent de sex, care instigă la acte contrare bunelor moravuri într-un loc public sau accesibil publicului și care racolează clienţi în locuri publice, folosind gesturi sau cuvinte obscene.


Racolarea este pasibilă de o sancţiune administrativă pecuniară.


Legea incriminează toate formele de proxenetism: 

- deţinere, control, conducere sau exploatare a unei case de toleranţă;


- gestionarea activității unei astfel de case;


- angajarea sau exploatarea de prostituate;


- îndemnul la desfășurarea de acte prostituţie, etc. 

Pedeapsa aplicabilă este închisoarea de la 2 la 6 ani şi amendă.


Legea prevede dublarea pedepsei în cazul în care infracţiunea se comite prin constrângere, ameninţare, prin abuz de autoritate, etc. 

Orice persoană care îndeamnă şi încurajează un minor să se prostitueze este pedepsită cu închisoare de la 6 la 12 ani și amendă. 

Oricine exercită o formă de constrângere asupra unei persoane, întreținând o stare de supunere continuă, forțând-o să lucreze sau să ofere servicii sexuale, să desfășoare activități ilegale care implică exploatarea, să o supună traficului de organe, se pedepsește cu închisoare de la 8 la 20 de ani. 

Pedeapsa cu închisoarea este similară atunci când faptele sunt realizate prin violență, amenințări, înșelăciune, abuz de autoritate sau de exploatare a unei poziții de vulnerabilitate, în cazurile de inferioritate fizică sau mentală, într-o situație de necesitate sau prin promiterea sau donarea de sume de bani sau altor beneficii terților care au autoritate asupra persoanei.  


Se pedepsește cu închisoare de la 6 la 12 ani și cu amendă de la 15.000 la 150.000 de euro fapta de:


1. recrutare sau obligare a unei persoane cu vârsta mai mică de 18 ani la prostituție;


2. favorizarea, exploatarea, gestionarea, organizarea sau controlarea activităților de prostituție ale unei persoane cu vârsta mai mică de 18 ani.


Cu excepția cazului în care fapta constituie o infracțiune mai gravă, orice persoană care se angajează în activități sexuale cu un minor cu vârsta cuprinsă între 14 și 18 ani, în schimbul unei compensații monetare sau altor beneficii, se pedepsește cu închisoare de la 1 la 6 ani și cu amendă de la 1.500 la 6.000 de euro.

Se pedepsește cu închisoare de la 6 la 12 ani și amendă de la 24.000 la 240.000 euro oricine: 

- folosește minori pentru producerea de spectacole pornografice sau de materiale pornografice; 

- recrutează sau obligă minori sub vârsta de 18 ani să participe la spectacole pornografice sau de factură similară.


În cazurile de condamnare, la cererea părților, în temeiul Codului de procedură penală, pentru infracțiunile menționate, se pot solicita restituiri și daune-interese, confiscarea bunurilor care alcătuiesc produsul, profitul sau prețul infracțiunii. În cazul în care acest lucru nu mai este posibil, judecătorul poate să prevadă confiscarea bunurilor cu o valoare echivalentă cu cele care constituie produsul, profitul sau prețul infracțiunii.


Veniturile prostituatelor sunt impozabile, perceperea de impozite fiind independentă de legalitatea activităţii din care se obţin veniturile.


În cazul traficului de persoane, oricine recrutează, transferă în afara teritoriului statului, transportă, transferă autoritatea asupra unei persoane, găzduiește una sau mai multe persoane prin înșelăciune, violență, amenințare, abuz de autoritate sau de exploatare a unei poziții de vulnerabilitate, de inferioritate fizică, mentală sau prin promiterea sau acordarea de bani sau a altor beneficii terților care au autoritate asupra acestora, pentru a le obliga să lucreze forțat, să fie exploatate sexual, să cerșească, să desfășoare alte activități ilicite sau să se supună prelevării ilegale de organe, se pedepsește cu închisoare de la 3 la 12 ani și amendă de la 50.000 euro la 300.000 de euro. 

Pedeapsa pentru infracțiunile menționate mai sus, crește cu o treime la jumătate: 

a) în cazul în care victima are vârsta mai mică de 18 ani; 


b) dacă faptele sunt îndreptate spre exploatarea prostituției sau pentru a supune persoana la prelevarea ilegală de organe;


c) dacă fapta produce un pericol grav pentru viața, integritatea fizică sau psihologică a persoanei vătămate. 

Pedeapsa este majorată cu jumătate până la două treimi în cazul în care infracțiunea este comisă prin administrarea de alcool, droguri sau narcotice, prejudiciază sănătatea fizică sau psihologică a minorului sau dacă este comisă împotriva a trei sau mai multe persoane. 

LETONIA

Prostituția este legală și este reglementată din punct de vedere juridic. Persoanele care practică prostituția trebuie să fie majore și să aibă un card de sănătate de la un medic specialist, trebuie să se supună unui control de sănătate în fiecare lună și trebuie să poată arăta cardul de sănătate la cererea clienților. 

Bordelurile și alte forme de desfășurare a activităților sexuale sunt ilegale. Este ilegală închirierea unui spațiu pentru utilizarea sa ca bordel sau casă de toleranță. Persoanele care practică prostituția nu au dreptul de a se constitui în grupuri pentru a oferi servicii sexuale contra cost sau pentru a primi comenzi pentru servicii sexuale. Managerii unităților de divertisment și de agrement trebuie să se asigure că serviciile sexuale gratuite nu sunt oferite, furnizate și primite în unitățile lor.


Prostituatele pot funcționa numai într-o locuință închiriată sau deținută de ele. Cu toate acestea, este posibil ca acestea să nu poată furniza servicii în cazul în care vecinii au obiecții. În plus, reședința nu poate fi mai aproape de o sută de metri de o școală sau biserică. Orice încălcare a restricțiilor privind prostituția se pedepsește cu o amendă de până la 500 lats pentru o persoană și până la 1.000 de lats pentru o companie.


Pentru o persoană care stabilește, întreține, gestionează sau finanțează un bordel, pedeapsa aplicabilă este privarea de libertate pentru un termen care nu depășește 3 ani sau amendă, aceasta putând fi obligată să desfășoare și servicii comunitare, ca sancțiune complementară.


Pentru făptuitorul care constrânge o altă persoană să desfășoare activități de prostituție de orice fel, pedeapsa aplicată este privarea de libertate pentru o perioadă care nu depășește 3 ani, control judiciar, munca în folosul comunității sau amendă, cu sau fără confiscarea averii.


Pentru făptuitorul care se obligă să se angajeze o persoană pentru activități de prostituție sau implică o persoană în astfel de activități, care folosește încrederea lor cu rea-credință, prin înșelăciune sau prin profitarea de dependența persoanei de făptuitor sau a stării de neputință a persoanei, pedeapsa aplicabilă este privarea de libertate pentru un termen care nu depășește 5 ani, la care se adaugă controlul judiciar, serviciul în folosul comunității sau amendă, cu sau fără confiscarea averii, cu sau fără supraveghere de probă pentru un termen de maximum 3 ani.

Pentru persoanele care comit faptele prevăzute mai sus, într-un grup organizat, pedeapsa aplicabilă este închisoarea de la 5 la 15 ani, la care se poate adăuga confiscarea averii și supravegherea de probă pentru un termen care nu depășește 3 ani.


Traficul de persoane reprezintă recrutarea, transportul, transferul, ascunderea, cazarea sau primirea persoanelor în scopul exploatării acestora, săvârșite prin utilizarea violenței, amenințare, înșelăciune, prin profitarea de dependența persoanei față de făptuitor, de starea de neputință sau prin acordarea sau obținerea de beneficii materiale sau de altă natură pentru a obține consimțământul acestei persoane.

Recrutarea, transportul, transferul, ascunderea, cazarea sau primirea unei persoane minore în scopul exploatării acesteia, se încadrează în infracțiunea de trafic de ființe umane în cazul în care nu este legată de utilizarea vreunuia dintre mijloacele menționate mai sus.


În sensul legii, exploatarea este implicarea unei persoane în prostituție sau în alte tipuri de activitate sexuală, constrângerea unei persoane de a efectua muncă forțată sau de a presta servicii degradante, deținerea unei persoane în sclavie sau alte forme similare acesteia, deținerea unei persoane în dependență sau supunerea ei traficului ilegal de țesuturi sau organe.


Pentru o persoană implicată în traficul de persoane, pedeapsa aplicabilă este privarea de libertate pentru cel mult 8 ​​ani, cu sau fără confiscarea averii.


Dacă fapta a fost comisă împotriva unui minor sau dacă a fost comisă de un grup de persoane în baza unui acord prealabil, pedeapsa aplicabilă este privarea de libertate pe o durată cuprinsă între 3 și 12 ani, cu sau fără confiscarea averii și cu sau fără o perioadă de cel mult trei ani de perioadă de probă.


Pentru o persoană implicată în traficul de persoane, dacă a pus în pericol viața unei victime sau a unei persoane, dacă există consecințe grave cauzate de aceasta, dacă au fost comise acte de violență împotriva unui minor sau dacă acțiunea a fost comisă de un grup organizat, pedeapsa aplicabilă este privarea de libertate pentru o perioadă cuprinsă între 5 și 15 ani, cu sau fără confiscarea averii și cu sau fără o perioadă de cel mult trei ani de perioadă de probă.

MAREA BRITANIE

În Marea Britanie (Anglia, Țara Galilor și Scoția), prostituția în sine (schimbul de servicii sexuale pentru bani) este legală, dar o serie de activități conexe, printre care solicitarea de desfășurare a activităților sexuale într-un loc public sau  proxenetismul sunt considerate infracțiuni. În Irlanda de Nord, care anterior avea o legislație similară, plata pentru desfășurarea de activități sexuale a devenit ilegală începând cu data de 1 iunie 2015. 


În Anglia și Țara Galilor este considerată infracțiune plata unei prostituate care a fost forțată să desfășoare activități specifice. Aceasta este o infracțiune de răspundere strictă, clienții putând fi urmăriți penal chiar dacă nu știau că prostituata a fost forțată să lucreze.


Practic, bordelurile nu au un statut foarte bine definit. Multe case de toleranță din orașe precum Manchester și Londra operează sub numele de saloane de masaj, deschiderea unui stabiliment cu numele de bordel fiind interzisă prin lege.


Ca și în restul statelor membre ale Uniunii Europene, în Marea Britanie este interzisă cumpărarea de sex de la o persoană cu vârsta mai mică de 18 ani, deși vârsta consimțământului pentru sexul necomercial este de 16 ani.


OLANDA

Legea nr.464/28 din 1999 privind eliminarea interzicerii caselor de toleranţă a modificat numeroase dispoziţii legale specifice şi îndeosebi articolele din Codul penal referitoare la prostituţie. Legea a avut drept scop instituirea unui control cât mai riguros al prostituţiei, prevenirea prostituţiei forţate, protejarea minorilor şi îmbunătăţirea statutului prostituatelor. 


Legea a abrogat dispoziţia de incriminare generală a proxenetismului, dar a înăsprit pedepsele aplicabile formelor sale agravate: proxenetismul prin constrângere şi proxenetismul faţă de minori. De asemenea, prin această lege, s-a introdus o prevedere conform căreia Consiliul municipal este cel care stabileşte condiţiile de practicare a prostituţiei.


Bordelurile trebuie să fie autorizate și să respecte o serie de reguli privind siguranța, normele sanitare sau fiscalitatea. S-a urmărit protejarea și îmbunătățirea poziției lucrătorilor sexuali și împiedicarea imigranților ilegali să desfășoare activități sexuale remunerate. 


Prostituatele beneficiază de aceiaşi protecţie socială ca şi salariaţii sau lucrătorii independenţi. Recunoaşterea juridică a prostituţiei justifică impozitarea veniturilor prostituatelor, regimul fiscal aplicabil fiind diferit în funcţie de statutul pe care îl are persoana în cauză - de salariată sau de lucrătoare independentă.

Consiliile municipale eliberează autorizaţiile necesare pentru deschiderea şi funcţionarea caselor de toleranţă în care îşi desfăşoară activitatea prostituatele angajate.

Codul penal incriminează şi pedepseşte cu închisoare de minimum 6 ani următoarele fapte: 

- acceptarea de bani de la o persoană care a fost constrânsă să se prostitueze;

- acceptarea de bani de la un minor care se prostituează; 

- constrângerea unei persoane de a remite banii câştigaţi prin prostituţie.

Pedeapsa la închisoare de maximum 8 ani este prevăzută pentru fiecare din următoarele trei situaţii de proxenetism: 

- infracţiunea este comisă de mai multe persoane; 

- infracţiunea se săvârşeşte faţă de un minor cu vârsta mai mică de 16 ani; 

- actele de violenţă prin care s-a comis infracţiunea au avut drept rezultat lovirea şi rănirea persoanei în cauză. 

Durata pedepsei poate fi mărită la 10 ani în cazul cumulului de circumstanţe agravante (când infracţiunea este rezultatul acţiunii mai multor persoane şi minorul are mai puţin de 16 ani sau au rezultat lovituri şi răni ce pot pune viața în pericol).


Codul penal sancţionează clienţii prostituatelor cu vârste cuprinse între 16 şi 18 ani, cu o pedeapsă de maximum 4 ani închisoare.


POLONIA

Este ilegală funcționarea unui bordel, obținerea unui profit din activitatea sexuală a altei persoane și obligarea unei persoane de a desfășura activități de prostituție. Nu este ilegală cumpărarea sau vinderea de sex.


Chiar dacă activitatea sexuală nu este ilegală, prostituția nu este recunoscută drept o muncă legală, astfel încât lucrătorii nu pot plăti impozite și nici nu pot beneficia de prestații sociale. Unele hoteluri înregistrează cardurile de identitate ale lucrătorilor sexuali cărora le este permis să presteze activitățile specifice.


Orice persoană care prin forță, amenințare sau înșelăciune, prin abuzul de relație de dependență sau profitând de o situație critică, obligă o altă persoană să practice prostituția este pedepsită cu închisoare de la 1 la 10 ani.


Orice persoană care, pentru a obține un avantaj material, obligă o altă persoană să practice prostituția sau îi facilitează desfășurarea de astfel de activități, este pedepsită cu închisoare de până la 3 ani.


Dacă persoana specificată mai sus este minoră, făptuitorul este pedepsit cu închisoare de la 1 la 10 ani.


Pedeapsa prevăzută mai sus se aplică și celor care atrag sau răpesc o persoană în scopul de a o angaja în activități de prostituție în străinătate.

SLOVENIA

Orice persoană care participă, în scopul exploatării, la actele de prostituție ale unui minor sau exploatează prostituția unui minor, obligă sau încurajează un minor să se prostitueze prin forță, amenințare, înșelăciune, recrutare, etc. va fi pedepsită cu închisoare de la 1 la 10 ani.


În cazul în care infracțiunile menționate mai sus au fost săvârșite împotriva mai multor persoane sau în cadrul unei asociații criminale, făptuitorul va fi condamnat la închisoare de la 1 la 12 ani.

Orice persoană care propune, prin utilizarea tehnologiei informației și comunicațiilor, o întâlnire cu un minor cu vârsta mai mică de 15 ani, în scopul producerii de fotografii, articole, alte elemente de natură pornografică sau de altă natură sexuală, propunerea fiind urmată de producerea de acte materiale, va fi condamnată la închisoare de până la 1 an.

În ceea ce privește traficul de ființe umane, oricine cumpără o altă persoană, o ia în posesie, o adăpostește, o transportă, o vinde, o folosește în orice

în mod sau acționează ca broker în acțiuni specifice prostituției sau altei forme de exploatare sexuală, muncă forțată, înrobire sau trafic de organe, țesuturi umane sau sânge va fi condamnată la închisoare de la 1 la 10 ani.

Dacă fapta a fost comisă împotriva unui minor, cu forță sau amenințare, înșelăciune, răpire sau exploatare, dacă minorul respectiv este dependent de făptuitor sau pentru a forța o victimă să rămână gravidă sau să fie în mod artificial înseminată, pedeapsa este închisoarea de la 3 la 15 ani.


SPANIA

Din 1978, prostituţia nu mai constituie infracţiune, iar din anul 1996, odată cu intrarea în vigoare a noului Cod penal, nici proxenetismul nu mai constituie infracţiune în sine. Sunt incriminate şi sancţionate numai formele agravate de proxenetism: 


- faţă de un minor;


- proxenetism exercitat prin abuz de autoritate;


- prin exploatarea unei persoane aflate într-o situaţie dificilă;


- prin folosirea violenţei, ameninţării sau a înşelătoriei.

Nu mai constituie infracţiune nici fapta racolării, dar anumite comportamente pot cădea sub incidenţa art.185 din Codul penal, care sancţionează actele de exhibiţie obscene practicate în faţa minorilor.

În toate aceste cazuri, pedeapsa maximă este închisoarea la 4 ani plus amendă.


În Spania, prostituţia nu este o activitate supusă impozitării. 

Cumpărarea de servicii sexuale nu constituie o infracţiune. Codul penal incriminează întreţinerea de relaţii sexuale cu minori sub 13 ani.


SUEDIA

Legile privind prostituția din Suedia nu condamnă oferirea de servicii sexuale, ci cumpărarea lor. Similar, înființarea și dezvoltarea unui bordel este ilegală.

Cumpărarea de servicii sexuale este considerată o crimă împotriva societății și nu împotriva individului. Scara sancțiunilor pentru achiziționarea serviciilor sexuale este amendă sau închisoare de până la 1 an sau 2 ani dacă persoana care desfășoară activități sexuale este minoră.


Ca și în cazul infracțiunii de trafic de persoane, interdicția de a achiziționa servicii sexuale este considerată un instrument important de prevenire și combatere a traficului de ființe umane și de protecție a acestora. Deoarece traficul de ființe umane este o crimă transfrontalieră, combaterea acesteia necesită cooperare internațională. 

UNGARIA

Oricine solicită altei persoane desfășurarea unei activități sexuale pentru un terț sau pentru câștiguri financiare, este pedepsit cu închisoare de până la 3 ani.


Orice persoană care oferă sau solicită unui minor desfășurarea unei activități de prostituție se pedepsește în conformitate cu sancțiunile aplicate infracțiunii de proxenetism. Acestea sunt închisoarea de la 1 la 5 ani, în cazul în care infracțiunea este comisă pentru câștiguri financiare și de 2 la 8 ani dacă persoana angajată este:

a) un minor cu vârsta sub 18 ani;


b) un membru al familiei sau o persoană care se află în îngrijirea, custodia sau supravegherea făptuitorului sau dacă se abuzează de o poziție recunoscută de încredere, autoritate sau influență;

c) prin înșelăciune, prin forță sau prin amenințarea cu forța.


Pedeapsa este închisoarea de la 5 la 10 ani în situația paragrafului c).


Orice persoană care:


- convinge o altă persoană să se angajeze în activități de prostituție;


- pune la dispoziție o clădire sau un alt loc pentru alte persoane pentru a se angaja în prostituție;


- acordă asistență pentru activitățile de prostituție ale unei persoane cu vârsta mai mică de 18 ani;


este pedepsită cu închisoare de cel mult 3 ani.


Pedeapsa este închisoarea între 1 și 5 ani pentru convingerea unui minor de  

a se angaja în activități de prostituție.


Orice persoană care întreține sau administrează un bordel sau oferă asistență materială pentru funcționarea unui bordel se pedepsește cu închisoare între 1 și 5 ani.

Orice persoană care profită de exploatarea prostituției unei persoane minore 
se face vinovat de o infracțiune pedepsită cu închisoare care nu depășește 3 ani. Pedeapsa este similară și pentru fapta persoanei care acordă bani sau orice altă formă de remunerație pentru activități sexuale ale unui minor.


Orice persoană care exploatează în parte sau în totalitate activitățile de prostituție ale unei persoane minore se pedepsește cu închisoare de la 1 la 5 ani.

Orice persoană care întreține sau administrează un bordel sau oferă asistență materială pentru funcționarea unui bordel în care are loc exploatarea prostituției unei persoane minore este pedepsită cu închisoare de la 2 la 8 ani.

În cazul traficului de persoane, orice persoană care:


a) vinde, achiziționează, schimbă, transferă sau primește în gazdă o altă persoană; 


b) transportă, adăpostește sau recrutează o altă persoană în scopuri ilegale, 
se pedepsește cu închisoare de cel mult 3 ani.


Orice persoană care - în scopul exploatării - vinde, achiziționează, schimbă, furnizează, primește, recrutează, transportă sau adăpostește o altă persoană, se pedepsește cu închisoare de la 1 la 5 ani.


Pedeapsa este închisoarea de la 2 la 8 ani în cazul traficului de ființe umane

comisă:


- împotriva unei persoane ținute în captivitate;


- prin forță sau prin amenințarea cu forță;


- prin înșelăciune;


- prin punerea în pericol a vieții părții vătămate;


- împotriva unei persoane care se află în grija, custodia sau supravegherea făptuitorului, primește tratament medical de la acesta sau dacă există un abuz de poziție, de încredere, autoritate sau influență asupra victimei;


- pentru folosirea ilegală a corpului uman;


- de către un funcționar public, care acționează în calitate oficială;


- în asociere cu un grup infracțional.


Pedeapsa este de 5 la 10 ani închisoare dacă infracțiunile sunt realizate împotriva unui minor sau dacă există circumstanțe agravante.

